A4-0148/98

Päätöslauselma komission tiedonannosta Euroopan tietotekniikka- ja viestintäteollisuuden kilpailukyvystä (KOM(97)0152 - C4-0386/97)

Euroopan parlamentti, joka

- ottaa huomioon komission tiedonannon (KOM(97)0152 - C4-0386/97),

- on siirtänyt päätösvallan työjärjestyksensä 52 artiklan mukaisesti talous- ja raha-asioita sekä teollisuuspolitiikkaa käsittelevälle valiokunnalle,

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja työllisyys- ja sosiaaliasiain valiokunnan ja tutkimusta, teknologista kehittämistä ja energia-asioita käsittelevän valiokunnan lausunnot (A4-0148/98);

1. Pitää komission tiedonantoa myönteisenä, koska Euroopan tietotekniikka- ja viestintäteollisuuden kilpailukyky on ratkaisevassa asemassa Euroopan talouden yleisen tulevaisuuden turvaamisen kannalta, ja kehottaa komissiota seuraamaan tätä avainalaa jatkossakin laatimalla toimintasuunnitelman ja vastaavia toimenpiteitä;

2. Katsoo, että julkisella vallalla on merkittävä tehtävä tietotekniikka- ja viestintäteollisuuden kilpailukyvyn vahvistamisessa; katsoo, että viranomaisten koulutuksen alan lainsäädäntövallan vuoksi ja koska niillä voi sekä omaa hallintokoneistoa luodessaan että tietotekniikka- ja viestintäteollisuuden tuotteiden käyttöä yhteiskunnassa edistäessään olla edelläkävijän rooli, on tärkeää, että julkiset palvelut ovat saatavilla myös sähköisessä muodossa, jolloin viranomaiset voivat vaikuttaa yhteiskunnan keskeisiin aloihin ja samalla edistää julkisen hallinnon välttämätöntä nykyaikaistamista;

3. Muistuttaa, että hallinnon yksinkertaistamisella on ratkaiseva merkitys teollisuuden kilpailukyvylle yleensä ja uusien yritysten luomiselle ja koko talouden kilpailukyvylle;

4. Suosittelee, että komissio laatii ja julkaisee yhdessä jäsenvaltioiden ja työmarkkinaosapuolten kanssa eurooppalaisia suuntaviivoja kilpailukyvyn kannalta välttämättömistä kyvyistä ja taidoista, jotka vastaavat teollisuuden tarpeita, ja kannustaa jatkuvaa näiden suuntaviivojen mukaista koulutusta sekä sellaisten asiantuntijoiden riittävän tarjonnan varmistamiseksi, jotka pystyvät muuntamaan innovatiiviset teknologiat ja ideat taloudellisiksi sovellutuksiksi, että opetuksen ja koulutuksen suuntaamiseksi työelämän tarpeisiin;

5. On erityisen huolissaan siitä, että Euroopan teollisuudella on vain hyvin rajalliset mahdollisuudet saada maksutta käyttöönsä tietoa ja erityisesti päästä käyttämään tietokantoja ja että tosiasialliset käyttökustannukset eivät edistä «tietoraaka-aineeseen» perustuvien uusien palvelujen ja tuotteiden leviämistä;

6. Kiinnittää huomiota Euroopan tarpeeseen olla johtavassa asemassa laadittaessa kansainvälisellä tasolla sovellettavia periaatteita ja standardeja, joilla estetään jakautuminen kansallisten rajojen mukaan ja kehitetään toimintoja, jotka kannustavat yrityksiä tarjoamaan rajat ylittäviä palveluja;

7. Muistuttaa, että Euroopan kielellinen monimuotoisuus tarjoaa mahdollisuuden kehittää monikielisiä ohjelmistopaketteja ja voi johtaa innovatiivisten tuotteiden luomiseen, ja siksi tämän alan tutkimusta olisi kannustettava; katsoo, että kielellinen monimuotoisuus voi johtaa myös uusien yritysten luomiseen erityisten ja paikallisten tarpeiden täyttämiseksi;

8. Pitää erityisen tärkeänä, ettei pelkästään vaadita yhteistyötä KIE-maiden kanssa vaan että komissio esittää konkreettisia aloitteita käyttäen Euroopan koulutussäätiötä, ja muistuttaa, että tässä on kyseessä ensi sijassa teknisen yhteistyön mahdollisuus parempien edellytysten luomiseksi vahvalle tietotekniikka- ja viestintäteollisuudelle tulevissa jäsenvaltioissa eikä pelkästään uusien markkinoiden valloittaminen;

9. Pitää riskipääoman puutteellista saatavuutta vakavana ongelmana, jota poliittiset toimijat, edes EIP tai Euroopan parlamentti ennen työllisyyshuippukokousta esittämillään aloitteilla, eivät pohjimmiltaan voi ratkaista, vaan se kuuluu talouselämän vastuualueeseen, ja pitää samoin valitettavana, että nykyisissä pk-yritysten tukimuodoissa ei oteta riittävästi huomioon tietotekniikka- ja viestintäalan investointien merkitystä;

10. Ehdottaa teollisuuden ja korkeakoulujen välisen yhteistyön kannustamista tietotekniikka- ja viestintäteollisuuden innovaatioiden ja käytön edistämiseksi;

11. Pyytää Euroopan unionia ja jäsenvaltioita noudattamaan Euroopan tietoteknologiapolitiikkaa, joka ei keskity ainoastaan suuriin yrityksiin vaan pikemminkin erikokoisten yritysten yhteistyöhön sekä pk-yrityksiin, joille annetaan enemmän teknistä apua erilaisten ohjelmien ja rakennerahastojen kautta; pk-yritysten on lisäksi saatava osallistua enemmän, ja ne on otettava mukaan TTK-politiikan muotoiluun ja toteuttamiseen;

12. Pitää ehdottoman tärkeänä lisätä vuoden 1998 talousarviossa pk-yritysten teknologiseen varusteluun varattuja määrärahoja, erityisesti EIR:n antamiin takuisiin liittyvien maksujen rahoitusta;

13. Katsoo, että lähentymisen vuoksi on erittäin tärkeää huolehtia siitä, että tietoyhteiskunnan eri aloilla noudatetaan johdonmukaista politiikkaa;

14. Pitää telemarkkinoiden vapauttamista 1. tammikuuta 1998 erittäin ratkaisevana Euroopan tietotekniikka- ja viestintäteollisuuden kilpailukyvyn kannalta, vaikka media-ala selvästi edellyttääkin erillistä käsittelyä, sillä siihen liittyy muitakin kuin taloudellisia etuja, ja katsoo, että teletekniikan, audiovisuaalisen alan teknologian ja tietotekniikan lähentymisen vuoksi komission ja jäsenvaltioiden olisi mahdollisimman pian arvioitava nykyiset säännökset tarvittavien mukautusten mahdollistamiseksi; pitää telemarkkinoiden vapauttamista 1. tammikuuta 1998 askelena oikeaan suuntaan, joka on vietävä johdonmukaisesti loppuun, mutta korostaa vielä painokkaasti, että media ja tieto ovat tuotteita, joilla on kahtalainen luonne taloudellisina hyödykkeinä ja palveluina mutta ennen kaikkea myös kulttuuritekijänä, joka on otettava erityisesti huomioon kaikissa toimenpiteissä;

15. Kiinnittää huomiota tarpeeseen sisällyttää tämän alan kilpailukyvyn vahvistamista koskeviin pohdintoihin myös puolustusteollisuus (tietotekniikka- ja viestintäteollisuuden komponentit), joka ei nimenomaisesti ole tiedonannon kohteena;

16. On sitä mieltä, että viidennessä puiteohjelmassa on annettava entistä selkeämpi ensisijainen asema tietotekniikka- ja viestintäteollisuuteen liittyvälle TTK-toiminnalle, jonka soveltaminen on yhä selvemmin kriittinen kilpailukykytekijä sekä teollisuudessa että julkisella sektorilla, ja kehottaa jäsenvaltioita kannustamaan niiden julkisia sektoreita, jotta ne hyödyntäisivät tietotekniikka- ja viestintäteollisuutta ja sen tarjoamia mahdollisuuksia toiminnassaan ja kansalaisten kanssa käytävässä tietojen vaihdossa; katsoo, että edellytysten luomiseksi TTK-toiminnan kannattavuuden parantamiseksi paikallisten, alueellisten, kansallisten ja Euroopan tason viranomaisten tulee toimia TTK-toiminnan tuloksena syntyneiden tuotteiden ja palvelujen «johtavina kuluttajina» tai «uraauurtavina asiakkaina»; nämä viranomaiset voivat käyttää huomattavaa vaikutusvaltaansa tietotekniikka- ja viestintäteollisuuden käytön edistämiseksi muun muassa seuraavilla markkinalohkoilla: terveydenhuolto, vanhustenhoito, liikenne, kuljetus ja koulutus;

17. Korostaa, että tietotekniikka- ja viestintäteollisuutta käyttävien yritysten on tärkeää osallistua niiden alan hankkeiden arviointiin, jotka ovat osa yhteisön viidettä puiteohjelmaa;

18. Painottaa, että tietotekniikka- ja viestintäteollisuudella on tärkeä osuus työllisyyden edistämisessä maaseudulla pyrittäessä Corkin julistuksen (6. ja 7. marraskuuta 1996) mukaisesti säilyttämään elämänlaatu ja työn laatu maaseudulla ja parantamaan niitä;

19. Kehottaa komissiota laatimaan yksityiskohtaisen arvion etätyötä tekevien henkilöiden määrästä ilmoittaen samalla alakohtaisen jakauman, koulutustason, ikäryhmän ja sukupuolen sekä tutkimaan, millaisia käytännön vaikutuksia etätyöllä on sosiaalilainsäädäntöön, terveydenhuoltoon, työturvallisuuteen ja koulutusvaatimuksiin;

20. Korostaa työmarkkinaosapuolten merkittävää asemaa tällä alalla ja kehottaa niitä neuvottelemaan sopimuksista asiaankuuluvalla tasolla, erityisesti ala- ja yrityskohtaisella tasolla, työn organisoinnin uudistamiseksi ja mukauttamiseksi EU:ssa toimivien yritysten kilpailukyvyn lisäämiseksi sekä joustavuuden ja turvallisuuden välisen tasapainon saavuttamiseksi; toteaa, että tietotekniikka- ja viestintäteollisuudessa ei tällä hetkellä käydä minkäänlaista työmarkkinaosapuolten välistä vuoropuhelua; katsoo, että komission on siksi tuettava tällaista vuoropuhelua ja erityisesti kehotettava työmarkkinaosapuolia osallistumaan alakohtaiseen sosiaaliseen vuoropuheluun;

21. Painottaa työmarkkinaosapuolten tärkeää osuutta etätyöpaikkojen luomisessa ja kehottaa niitä asianmukaisella tasolla tekemään etätyöntekijöiden suojelua koskevia sopimuksia;

22. On huolissaan siitä, että Euroopassa sekä yritykset että julkinen valta ovat havahtuneet myöhään huomaamaan vuosituhannen vaihteen aiheuttaman ongelman, sillä Euroopan unionin jäsenvaltioiden väliset suhteet saattavat kärsiä, jos tätä ongelmaa ei hoideta tyydyttävästi kaupan alan ketjuissa ja toimitus- ja sopimussuhteissa, ja viittaa lisäksi siihen, että samaan aikaan on myös otettava euro käyttöön hallintojärjestelmissä; kehottaa komissiota ja jäsenvaltioita siksi laatimaan pikaisesti toimintaohjelman ja kuulemaan asiasta yrityksiä;

23. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille ja parlamenteille.